Δάσκαλε και φίλε, καλό σου ταξίδι…

Από τον Κώστα Τζίβα, εκπρόσωπο των βετεράνων αθλητών στίβου της ΑΕΚ.

Δάσκαλε, φίλε, είμαστε όλοι εδώ για να σε τιμήσουμε στο τελευταίο εμπόδιο της ζωής σου. Η οικογένειά σου, οι συναθλητές σου, οι φίλοι σου, τα παιδιά σου, όπως ήθελες να μας έχεις όλους εμάς που μεγαλώσαμε μαζί σου μέσα στον Ελληνικό στίβο. Η οικογένεια της ΑΕΚ είναι εδώ, όπως θα ήθελες να είναι.

Δάσκαλε, φίλε, τίμησες την Ελλάδα αγωνιζόμενος σε μια εποχή γεμάτη με αξίες όπου γέμιζαν τα στάδια από φιλάθλους για να σας θαυμάζουν.

Δάσκαλε, υπήρξες τεράστια προσωπικότητα του Ελληνικού αθλητισμού ως αθλητής, προπονητής και σύμβολο της ΑΕΚ. Το αέρινο πέρασμά σου πάνω από την λίμνη των στηπλ ήταν μοναδικό και σε καθιέρωσε ως παγκόσμια φυσιογνωμία. Ήσουν πάντα αξιοπρεπής, ειλικρινής, ευγενικός και χαμογελαστός, μοιράζοντας πολλή αγάπη στους γύρω σου. Ένας ξεχωριστός άνθρωπος, καλοσυνάτος, φίλος και αθλητικός πατέρας όλων μας.

Δάσκαλε από τα 14μου χρόνια που πρωτοπήγα στο στάδιο Νέας Φιλαδέλφειας και σε όλη την αθλητική μου διαδρομή -21 ολόκληρα χρόνια- με αγκάλιασες και με συμβούλευες να ξεχωρίζω το καλό από το κακό, το ηθικό από το ανήθικο. Έγινες ο δεύτερος πατέρας μου μέσα στο δεύτερο σπίτι μας, έγινες το ακλόνητο στήριγμά μου στις δύσκολες αθλητικές στιγμές μου. Με τίμησες όλα αυτά τα χρόνια μέχρι σήμερα με μια απέραντη αγάπη και εκτίμηση. Αισθάνομαι πολύ γεμάτος που έζησα τόσο κοντά σου την ζωή σου. Αισθάνομαι τόσο γεμάτος που μοιράστηκα μαζί σου τις σκέψεις σου έως το τέλος. Όμως αισθάνομαι τόσο άδειος που φεύγεις.

Δάσκαλε, φίλε, ο Ελληνικός κλασικός αθλητισμός σήμερα θρηνεί.

H σημαία του στίβου της ΑΕΚ υποστέλλεται. Νιώθουμε όλοι μια απέραντη θλίψη. Την Νίκη, σύζυγο, σύντροφο και στήριγμα της ζωής σου, τους γιους σου Τάκη και Γρηγόρη, καθώς και τους οικείους σου συλλυπούμαστε και συμμετέχουμε στον πόνο τους από τη μεγάλη απώλειά σου. Σε ευχαριστούμε για όσα απλόχερα μας δίδαξες και μας προσέφερες.

Καλό ταξίδι φίλε, δάσκαλε του αθλητισμού και της ζωής μας. Καλό ταξίδι…..